ΓΡΑΠΤΗ ΕΡΩΤΗΣΗ P-2713/98

υποβολή: Leonie van Bladel (UPE) προς την Επιτροπή

(1 Σεπτεμβρίου 1998)

Θέμα: Η απειλή κλιμακώσεως στρατιωτικών επιχειρήσεων και η ειρηνευτική διαδικασία στην Αγκόλα

Στις 16 Ιουλίου 1998, κατά τη διάρκεια συζητήσεως επί επειγόντων θεμάτων που αφορούσε τα ανθρώπινα δικαιώματα, ο Επίτροπος κ. Leon Brittan υποσχέθηκε προφορικώς στο Ευρωπαϊκό Κοινοβούλιο ότι θα δώσει ταχέως απάντηση στην ερώτησή μου στην οποία ζητούσα να προληφθεί η κλιμάκωση των στρατιωτικών επιχειρήσεων και να προωθηθεί η ειρηνευτική διαδικασία στην Αγκόλα. Προς το σκοπό αυτό η αντιπροσωπεία της ΕΕ στην Λουάντα θα πρέπει να δώσει σαφές μήνυμα προς όλους ότι η επίλυση της κρίσης με στρατιωτικά μέσα που θα μπορούσαν να χρησιμοποιηθούν από τα εδάφη της Δημοκρατίας του Κογκό και της Ναμίμπια καθώς και με τα σύγχρονα όπλα τα οποία έχουν αποκτηθεί με κέρδη από το πετρέλαιο όταν το 60 % του πληθυσμού διαβιώνει σε επίπεδο κατώτερο του αποδεκτού και οι στρατιωτικές δυνάμεις της Αγκόλα εξακολουθούν να παραμένουν στα σύνορα του Κόγκο- Μπραζαβίλ προκειμένου να διατηρήσουν στην εξουσία τον μη εκλεγέντα πρόεδρο, δεν μπορεί να γίνει αποδεκτή και θα πρέπει να οδηγήσει σε κυρώσεις εκ μέρους της ΕΕ, στο πλαίσιο των υφισταμένων πολιτικών της σχέσεων, βάσει της Συνθήκης Λομέ; Πότε θα απαντήσει η Επιτροπή στην ερώτηση αυτή;

Απάντηση του κ. Pinheiro εξ ονόματος της Επιτροπής

(7 Οκτωβρίου 1998)

Η Επιτροπή συμμερίζεται την ανησυχία σχετικά με το συνεχιζόμενο υψηλό αριθμό στρατευμάτων και στρατιωτικού εξοπλισμού στην Αγκόλα. Η ανησυχία αυτή εκφράστηκε σε διάφορες δηλώσεις της Ένωσης σχετικά με την κατάσταση στη χώρα αυτή, ιδίως στη δήλωση που έγινε εκ μέρους της Ένωσης στο Συμβούλιο Ασφαλείας των Ηνωμένων Εθνών, στις 12 Ιουνίου 1997, μετά την υιοθέτηση του ψηφίσματός του αριθ. 1173/1998. Στη δήλωση αυτή, η Ένωση πιέζει "την κυβέρνηση [της Αγκόλας] να αντισταθεί στον πειρασμό να ενεργήσει στρατιωτικά σε απάντηση της πρόκλησης της UNITA... και να συνεχίζει να εργάζεται για μια ειρηνική λύση [στη σύγκρουση]".

Η ίδια δήλωση επανέλαβε επίσης την ανησυχία της Ένωσης στις μόνιμες αναβολές της UNITA (Εθνική Ένωση για την ολική ανεξαρτησία της Αγκόλας) στην ολοκλήρωση της ειρηνευτικής διαδικασίας και, ιδίως, την άρνηση του κινήματος της αντιπολίτευσης και τους αναβλητικούς ελιγμούς για την παραχώρηση στην κρατική διοίκηση των περιοχών που ακόμα έχει υπό τον έλεγχό της. Από τότε που δημιουργήθηκε η κυβέρνηση συμφιλίωσης και εθνικής ενότητας (GURN), στις 9 Απριλίου 1997 -κυβέρνηση στην οποία συμμετέχουν μέλη της UNITA - η απροθυμία του κινήματος της αντιπολίτευσης, του οποίου ηγείται ο κ. Savimbi, να συμμορφωθεί με τις σημαντικές διατάξεις του πρωτοκόλλου της Lusaka θεωρείται το μεγαλύτερο εμπόδιο στην ειρηνευτική διαδικασία. Από την άλλη πλευρά, η Επιτροπή συνεχίζει να ανησυχεί σχετικά με τις ενδεχόμενες επιπτώσεις της αναστολής μελών της UNITA από την κυβέρνηση.

Η Επιτροπή ανησυχεί ολοένα και περισσότερο σχετικά με εκθέσεις για τη συγκέντρωση στρατιωτικών δυνάμεων και στις δύο πλευρές στην Αγκόλα, στους τελευταίους μήνες, ιδίως από τότε που η περιοχή βρίσκεται σε πολύ επισφαλή κατάσταση, καθώς έδειξε η κρίση του Κονγκό και οι περιφερειακές έμμεσες συνέπειές της. Η απόφαση για την επιβολή κυρώσεων υπάγεται στην αρμοδιότητα του συμβουλίου ασφαλείας των Ηνωμένων Εθνών, το οποίο, προς το παρόν, υπέβαλε κυρώσεις στην UNITA αλλά όχι στην GURN. Η απόφαση αυτή ελήφθη ομόφωνα από το συμβούλιο ασφαλείας. Οι πλευρές των κυρώσεων που έχουν σχέση με το εμπόριο έχουν αποδοθεί σε κοινοτική νομοθεσία. Η Επιτροπή παρακολο9υθεί με ιδιαίτερη προσοχή την εξελισσόμενη κατάσταση στην Αγκόλα και θα είναι έτοιμη να προσαρμόσει την κοινοτική συνεργασία στην κοινωνική, πολιτική και στρατιωτική κατάσταση, τηρώντας πάντα τους όρους της σύμβασης της Λομέ IV.